Source: http://europa.eu/rapid/press-release_MEMO-17-4767_mt.htm
Timestamp: 2018-10-18 23:39:49+00:00
Document Index: 437375

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti\n', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett tal-proċeduri ta' ksur għal Diċembru: id-deċiżjonijiet ewlenin
Other available languages: EN FR DE ES NL IT SV PT FI EL CS HU LT LV PL SK SL BG RO HR
Il-pakkett tal-proċeduri ta' ksur għal Diċembru: id-deċiżjonijiet ewlenin
Fil-pakkett tagħha ta' kull xahar tad-deċiżjonijiet dwar il-ksur, il-Kummissjoni Ewropea (“il-Kummissjoni”) qed tieħu azzjoni legali kontra l-Istati Membri li ma kkonformawx mal-obbligi tagħhom skont id-dritt tal-UE. Dawn id-deċiżjonijiet, li jkopru diversi setturi u oqsma ta' politika tal-UE, għandhom l-għan li jiżguraw l-applikazzjoni kif suppost tad-dritt tal-UE għall-benefiċċju taċ-ċittadini u tan-negozji.
Id-deċiżjonijiet ewlenin meħuda mill-Kummissjoni qed jiġu ppreżentati hawn taħt, skont il-qasam ta' politika. Il-Kummissjoni qed tagħlaq ukoll 130 każ li fihom il-kwistjonijiet mal-Istati Membri kkonċernati ġew solvuti mingħajr ma l-Kummissjoni kellha għalfejn tkompli għaddejja bil-proċedura.
Għal aktar tagħrif dwar il-proċedura ta' ksur tal-UE, ara l-MEMO/12/12 sħiħa. Għal aktar dettalji dwar id-deċiżjonijiet meħuda, ikkonsulta r-reġistru tad-deċiżjonijiet ta' ksur.
(Għal aktar tagħrif: Nathalie Vandystadt - tel.: +32 229 67083, Inga Höglund – tel.: +32 229 50698)
L-Immaniġġjar Kollettiv tad-Drittijiet: Il-Kummissjoni tressaq lill-BULGARIJA, lil-LUSSEMBURU, lir-RUMANIJA u lil SPANJA quddiem il-Qorti tal-Ġustizzja
Illum il-Kummissjoni Ewropea ddeċiediet li tressaq lill-Bulgarija, lil-Lussemburgu, lir-Rumanija u lil Spanja quddiem il-Qorti tal-Ġustizzja tal-UE talli naqsu milli jinnotifikaw it-traspożizzjoni sħiħa fil-liġi nazzjonali tar-regoli tal-UE dwar l-immaniġġjar kollettiv tad-drittijiet tal-awtur u drittijiet relatati, kif ukoll dwar il-ħruġ ta' liċenzji multiterritorjali ta' drittijiet f'xogħlijiet mużikali għall-użu onlajn, kif previst sal-10 ta' April 2016 mid-Direttiva tal-Immaniġġjar Kollettiv tad-Drittijiet, Direttiva 2014/26/UE. Il-Kummissjoni qiegħda titlob lill-Qorti li timponi penali finanzjarji fuq dawk l-4 Stati Membri (il-Bulgarija - €19,121.60 kuljum, il-Lussemburgu - €12,920.00 kuljum, ir-Rumanija - €42,377.60 kuljum u Spanja - €123,928.64 kuljum). Il-proċeduri ta' ksur kontra dawn il-pajjiżi nfetħu f'Mejju 2016. Sal-lum, dawn l-Istati Membri għadhom ma nnotifikawx lill-Kummissjoni li ħadu l-passi meħtieġa biex jittrasponu d-Direttiva fil-liġi nazzjonali. F'każ ta' ksur separat li jinvolvi lir-Rumanija, il-Kummissjoni ddeċidiet ukoll li tibgħat ittra ta' intimazzjoni dwar l-implimentazzjoni tas-sistema obbligatorja tal-immaniġġjar kollettiv tad-drittijiet f'xogħlijiet mużikali f'Mejju 2016. Il-Kummissjoni tqis li l-liġi Rumena tonqos milli tikkonforma mad-Direttiva rigward l-armonizzazzjoni ta' ċerti aspetti tad-drittijiet tal-awtur u drittijiet relatati fis-soċjetà tal-informazzjoni u fid-Direttiva tal-Immaniġġjar Kollettiv tad-Drittijiet. Id-Direttiva tal-Immaniġġjar Kollettiv tad-Drittijiet timmira li ttejjeb il-mod ta' kif l-organizzazzjonijiet kollha tal-immaniġġjar tad-drittijiet kollettivi jiġu mmaniġġjati, billi tistabbilixxi standards komuni ta' governanza, trasparenza u ġestjoni finanzjarja. Tistabbilixxi wkoll standards komuni għall-ħruġ ta' liċenzji multiterritorjali f'xogħlijiet mużikali għall-użu onlajn fis-suq intern. Id-Direttiva tal-Immaniġġjar Kollettiv tad-Drittijiet hija parti essenzjali mil-leġiżlazzjoni tal-UE dwar id-drittijiet tal-awtur. L-organizzazzjonijiet kollha tal-immaniġġjar kollettiv tad-drittijiet għandhom itejbu l-istandards tagħhom tal-governanza u tat-trasparenza. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Il-Kummissjoni tħeġġeġ lir-RUMANIJA biex tiżgura l-applikazzjoni kif suppost tas-sistema obbligatorja tal-immaniġġjar kollettiv tad-drittijiet
Il-Kummissjoni ddeċidiet li tibgħat ittra ta' intimazzjoni lir-Rumanija talli naqset milli tinnotifika l-implimentazzjoni bis-sħiħ tar-regoli tal-UE dwar is-sistema obbligatorja tal-immaniġġjar kollettiv tad-drittijiet tax-xogħlijiet mużikali. Il-Kummissjoni tqis li l-liġi Rumena tonqos milli tikkonforma mad-Direttiva rigward l-armonizzazzjoni ta' ċerti aspetti tad-drittijiet tal-awtur u drittijiet relatati fis-soċjetà tal-informazzjoni (id-Direttiva 2001/29/KE) u d-Direttiva dwar l-Immaniġġjar Kollettiv tad-Drittijiet (id-Direttiva 2014/26/UE). Skont id-dritt tal-UE, l-awturi jistgħu jawtorizzaw jew jipprojbixxu l-komunikazzjoni ta' xogħolhom lill-pubbliku. Madankollu, skont il-liġi Rumena, l-awturi ma għandhom l-ebda għażla ħlief li jħallu l-immaniġġjar tad-dritt tagħhom ta' komunikazzjoni lill-pubbliku tax-xogħlijiet mużikali f'idejn organizzazzjoni ta' mmaniġġjar kollettiv. Dan iwassal għal privazzjoni tad-dritt esklussiv tal-awtur għall-komunikazzjoni lill-pubbliku, u fil-fehma tal-Kummissjoni, dan mhuwiex iġġustifikat skont id-dritt tal-UE. Issa r-Rumanija għandha xahrejn biex twieġeb din l-ittra.
(Għal aktar tagħrif: Christian Wigand - tel.: +32 229 62253, Sara Soumillion – tel.: +32 229 67094)
Il-Kummissjoni tħeġġeġ lill-ITALJA tinnotifika t-traspożizzjoni bis-sħiħ tar-regoli tal-UE dwar il-Konvenzjoni dwar ix-Xogħol Marittimu tal-Organizzazzjoni Internazzjonali tax-Xogħol
Bil-ħruġ tal-opinjoni motivata preżenti, il-Kummissjoni tħeġġeġ lill-Italja tinnotifika l-miżuri nazzjonali kollha li jittrasponu r-regoli tal-UE dwar il-Konvenzjoni dwar ix-Xogħol Marittimu tal-2006 (MLC; id-Direttiva tal-Kunsill 2009/13/KE). Id-Direttiva timplimenta l-ftehim fost is-sħab soċjali tal-UE fis-settur marittimu dwar l-implimentazzjoni tal-MLC. Din id-Direttiva daħlet fis-seħħ fl-20 ta' Awwissu 2013, dakinhar tad-dħul fis-seħħ tal-Konvenzjoni. Id-Direttiva tieħu f'idejha d-dispożizzjonijiet vinkolanti tal-MLC dwar il-kundizzjonijiet tal-għajxien u tax-xogħol għall-baħħara skont l-Artikolu 153 tat-Trattat dwar il-Funzjonament tal-Unjoni Ewropea (TFUE), b'mod partikulari d-dispożizzjonijiet dwar il-ftehim tal-impjieg, l-età minima, il-ħinijiet tax-xogħol, is-saħħa u s-sikurezza, u l-benessri tal-baħħara. L-Italja nnotifikat għadd ta' miżuri ta' traspożizzjoni nazzjonali, iżda bosta dispożizzjonijiet baqgħu mhux ċari. Il-Kummissjoni talbet kjarifika mingħand l-awtoritajiet Taljani, u dawn ipprovdewha kif xieraq. Madankollu, minkejja li din it-tweġiba ċċarat ċerti dubji, għad ma hemm ebda informazzjoni rigward il-miżuri nazzjonali li jittrasponu ċerti obbligi tad-Direttiva. Għaldaqstant, il-Kummissjoni tqis li l-Italja naqset parzjalment milli tinnotifika l-miżuri biex jimplimentaw id-Direttiva sal-20 ta' Awwissu 2014. Issa l-Kummissjoni qed tistieden lill-Italja tieħu l-miżuri meħtieġa biex tikkonforma bis-sħiħ mad-Direttiva. Jekk l-Italja tonqos milli ġġib il-leġiżlazzjoni nazzjonali tagħha f'konformità mad-dritt tal-Unjoni fi żmien xahrejn, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.http://eur-lex.europa.eu/legal-content/MT/TXT/?uri=celex%3A32009L0013
(Għal aktar tagħrif: Anna-Kaisa Itkonen - tel.: +32 229 56186, Nicole Bockstaller – tel.: +32 229 52589)
Is-Suq Intern tal-Enerġija: Il-Kummissjoni titlob lil ĊIPRU u lir-REPUBBLIKA ĊEKA jimplimentaw it-Tielet Pakkett dwar l-Enerġija tal-UE
Il-Kummissjoni ddeċidiet li tibgħat ittri ta' intimazzjoni lil Ċipru u lir-Repubblika Ċeka li jitolbuhom formalment li jiżguraw l-implimentazzjoni u l-applikazzjoni korretti tad-Direttiva dwar l-Enerġija (id-Direttiva 2009/72/KE) u tad-Direttiva dwar il-Gass (id-Direttiva 2009/73/KE). Id-Direttivi huma parti mit-Tielet Pakkett dwar l-Enerġija u jinkludu dispożizzjonijiet legali ewlenin li jippermettu lis-swieq tal-enerġija jiffunzjonaw kif suppost.
L-effiċjenza fl-użu tal-enerġija: Il-Kummissjoni tistieden lill-GREĊJA u lil MALTA jimplimentaw b'mod korrett ir-regoli tal-UE dwar ir-rendiment tal-bini fl-użu tal-enerġija
Il-Kummissjoni bagħtet ittri ta' intimazzjoni li fihom titlob lill-Greċja u lil Malta jiżguraw l-implimentazzjoni korretta tad-Direttiva dwar ir-Rendiment tal-Bini fl-Użu tal-Enerġija (id-Direttiva 2010/31/UE). Id-Direttiva tirrikjedi li l-Istati Membri jistabbilixxu u japplikaw rekwiżiti minimi ta' rendiment tal-enerġija għall-bini kollu ġdid u eżistenti, jiżguraw li r-rendiment tal-bini fl-użu tal-enerġija jiġi ċċertifikat, u jiżguraw li s-sistemi tat-tisħin u tal-arja kkundizzjonata jiġu spezzjonati b'mod regolari. Id-Direttiva tirrikjedi wkoll li l-pajjiżi tal-UE jiżguraw li l-bini kollu ġdid ikun “b'użu ta' kważi żero enerġija” mill-2021 ‘il quddiem (mill-2019 għall-bini pubbliku).
(Għal aktar tagħrif: Enrico Brivio – tel.: +32 229 56172, Iris Petsa – tel.: +32 229 93321)
L-Impatt ambjentali: Il-Kummissjoni titlob lir-REPUBBLIKA ĊEKA tlesti l-konformità tagħha mar-regoli tal-UE
Il-Kummissjoni Ewropea tħeġġeġ lir-Repubblika Ċeka tindirizza l-kwistjonijiet pendenti ta' nuqqas ta' konformità fir-rigward tal-leġiżlazzjoni tal-UE dwar il-Valutazzjoni tal-Impatt Ambjentali (VIA; id-Direttiva 2011/92/UE). L-għan tad-Direttiva huwa li tiżgura li l-proġetti li aktarx ikollhom effett sinifikanti fuq l-ambjent ikunu vvalutati b'mod xieraq qabel ma jiġu approvati. Il-Kummissjoni fetħet każ formali ta' ksur f'April 2013. Il-parti l-kbira mit-tħassib imsemmi mill-Kummissjoni ġie solvut mill-awtoritajiet Ċeki fl-2015. Madankollu, fadal għadd ta' kwistjonijiet mhux solvuti. Il-leġiżlazzjoni Ċeka tħalli barra proġetti li għadhom ma ġewx implimentati, ġew skrinjati qabel l-1 ta' April 2015, jew għaddew minn xi bidliet qabel ma rċevew il-kunsens tal-iżvilupp. Barra minn hekk, l-aċċess għall-ġustizzja għal tali proġetti mhuwiex żgurat bi qbil mar-rekwiżiti tad-Direttiva. Issa l-awtoritajiet Ċeki għandhom xahrejn biex iwieġbu dwar kif se jirrimedjaw is-sitwazzjoni; inkella, il-Kummissjoni tista' tiddeċiedi li tressaq lir-Repubblika Ċeka quddiem il-Qorti tal-Ġustizzja tal-UE.http://eur-lex.europa.eu/legal-content/MT/TXT/?uri=CELEX%3A32011L0092
L-Ilma: Il-Kummissjoni tħeġġeġ lill-UNGERIJA tiżgura r-rispett tar-regoli tal-UE dwar it-trattament tal-ilma urban mormi
Il-Kummissjoni ddeċidiet li tibgħat opinjoni motivata lill-Ungerija dwar in-nuqqas tagħha li tikkonforma mar-rekwiżiti tal-UE tad-Direttiva dwar it-Trattament tal-Ilma Urban Mormi (id-Direttiva tal-Kunsill 91/271/KEE), f'total ta' 22 agglomerazzjoni. L-ilma mormi mhux trattat jista' jpoġġi s-saħħa tal-bniedem fil-periklu, u jista' jniġġes il-lagi, ix-xmajjar, il-ħamrija, u l-ilma kostali u tal-pjan. Dawn l-agglomerazzjonijiet kollha kellhom isiru konformi sal-31 ta' Diċembru 2008 (f'żoni sensittivi b'ekwivalent ta' popolazzjoni ta' aktar minn 10,000) u sal-31 ta' Diċembru 2010 (f'żoni normali b'ekwivalent ta' popolazzjoni ta' aktar minn 15,000), kif stipulat fl-Att tal-Adeżjoni tal-Ungerija. Il-Kummissjoni fetħet proċeduri formali ta' ksur fi Frar 2017. L-aħħar dejta pprovduta mill-awtoritajiet Ungeriżi turi li l-konformità mal-leġiżlazzjoni tal-UE għadha ma ntlaħqitx, u mit-tweġiba tal-Ungerija ma joħroġx ċar meta l-konformità se tintlaħaq. Issa l-awtoritajiet Ungeriżi għandhom xahrejn biex iwieġbu dwar kif se jirrimedjaw is-sitwazzjoni; inkella, il-Kummissjoni tista' tiddeċiedi li tressaq lill-Ungerija quddiem il-Qorti tal-Ġustizzja tal-UE. Dan il-każ huwa parti minn azzjoni orizzontali li tinvolvi 12-il Stat Membru li lkoll ibbenefikaw minn derogi temporanji skont it-Trattati tal-Adeżjoni rispettivi tagħhom.
L-Arja: Il-Kummissjoni titlob lill-POLONJA tippromulga leġiżlazzjoni ġdida tal-UE dwar it-titjib tal-kwalità tal-arja
Il-Kummissjoni qiegħda tħeġġeġ lill-Polonja tittrasponi regoli tal-UE dwar il-metodi ta' referenza, il-validazzjoni tad-dejta u s-siti tal-punti ta' ġbir ta' kampjuni għall-valutazzjoni tal-kwalità tal-arja fl-ambjent (id-Direttiva tal-Kummissjoni (UE) 2015/1480). Id-Direttiva taġġorna għadd ta' għanijiet ta' kwalità tad-dejta u metodi ta' referenza għall-kejl ta' ċerti sustanzi li jniġġsu fl-arja. Tikkumplimenta wkoll il-kriterji għall-valutazzjoni tad-dejta tal-kwalità tal-arja l-ambjent u għall-għażla tas-siti tal-punti ta' ġbir ta' kampjuni. L-Istati Membri kienu meħtieġa li jittrasponu din id-Direttiva sal-31 ta' Diċembru 2016. Billi l-Polonja naqset milli tagħmel dan, il-Kummissjoni qiegħda tibgħat opinjoni motivata, u qed tagħti lill-Polonja xahrejn biex twieġeb. Fin-nuqqas ta' risposta sodisfaċenti, il-Kummissjoni tista' tiddeċiedi li tressaq lill-Polonja quddiem il-Qorti tal-Ġustizzja tal-UE.
Il-Basktijiet tal-plastik: Il-Kummissjoni tħeġġeġ lill-PORTUGALL tippromulga regoli tal-UE dwar il-basktijiet tal-plastik ħfief
Il-Kummissjoni qiegħda titlob lill-Portugall tlesti l-promulgazzjoni ta' leġiżlazzjoni tal-UE dwar l-iskart (id-Direttiva dwar il-Basktijiet tal-Plastik, Direttiva (UE) 2015/720) fi-liġijiet nazzjonali tagħha. Bl-għan li jindirizzaw il-ħela tar-riżorsi u l-iskart, l-Istati Membri tal-UE kellhom sas-27 ta' Novembru 2016 biex jadottaw miżuri sabiex jitnaqqas il-konsum tal-basktijiet tal-plastik ħfief kif meħtieġ bid-Direttiva. Il-gvernijiet nazzjonali jistgħu jagħżlu minn lista ta' miżuri biex jilħqu l-għanijiet maqbula b'mod komuni. Dawn jinkludu strumenti ekonomiċi, bħat-tariffi jew l-imposti. Għażla oħra hija l-introduzzjoni ta' miri nazzjonali ta' tnaqqis: l-Istati Membri jridu jiżguraw li sa tmiem l-2019 kull persuna tikkonsma mhux iktar minn 90 minn dawn il-basktijiet fis-sena. Sa tmiem l-2025, dak in-numru għandu jonqos għal mhux iktar minn 40 basket għal kull persuna. L-għan taż-żewġ għażliet jista' jintlaħaq permezz ta' miżuri obbligatorji jew permezz ta' ftehimiet mas-setturi ekonomiċi. Huwa possibbli wkoll li l-basktijiet tal-plastik jiġu pprojbiti, dejjem jekk dawk il-projbizzjonijiet ma jmorrux lil hinn mil-limiti stabbiliti bid-Direttiva sabiex jiġi kkonservat il-moviment ħieles tal-oġġetti fis-Suq Uniku Ewropew. Il-Kummissjoni tivverifika bħala kwistjoni ta' prijorità jekk l-Istati Membri jkunux issodisfaw l-obbligu li jittrasponu din id-Direttiva. Illum, il-Kummissjoni qed tibgħat opinjoni motivata lill-Portugall talli baqa' ma nnotifikax lill-Kummissjoni bil-miżuri tiegħu. Issa l-awtoritajiet Portugiżi għandhom xahrejn biex iwieġbu; inkella, il-Kummissjoni tista' tiddeċiedi li tressaq lill-Portugall quddiem il-Qorti tal-Ġustizzja tal-UE.
L-Ilma: il-Kummissjoni tħeġġeġ lill-UNGERIJA li tippromulga regoli tal-UE dwar l-ilma tax-xorb
Il-Kummissjoni qed titlob lill-Ungerija tikkonforma mal-valuri parametriċi għall-arseniku, għall-boron u għall-fluworidu kif stipulat fid-Direttiva dwar l-Ilma tax-Xorb (id-Direttiva tal-Kunsill 98/83/KE) fiż-żoni kollha tal-pajjiż. 365 żona Ungeriża bbenefikaw minn deroga temporanja, li skadiet fil-25 ta' Diċembru 2012. F'April 2016, rapport mill-awtoritajiet Ungeriżi żvela li wħud minn dawn iż-żoni baqgħu mhux konformi mar-rekwiżiti tad-Direttiva. Għaldaqstant, il-Kummissjoni fetħet proċedura formali ta' ksur billi bagħtet ittra ta' intimazzjoni li tkopri s-66 żona mhux konformi f'Mejju 2016. Madankollu, rapport riċenti mill-Ungerija wera li dak ir-rapport preċedenti kien fih dejta żbaljata għal bosta żoni. Għalhekk, illum il-Kummissjoni ddeċidiet li tibgħat ittra ta' intimazzjoni addizzjonali lill-Ungerija dwar 28 żona mhux konformi. L-Ungerija għandha xahrejn biex twieġeb għall-punti ta' tħassib li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata.
It-Trattament xieraq tal-annimali: il-Kummissjoni titlob lill-UNGERIJA tippromulga b'mod korrett miżuri dwar il-protezzjoni tal-annimali fil-laboratorji
Il-Kummissjoni Ewropea ddeċidiet li tibgħat ittra ta' intimazzjoni lill-Ungerija rigward it-traspożizzjoni skorretta tagħha, fil-liġi Ungeriża, ta' għadd ta' dispożizzjonijiet tar-regoli tal-UE dwar il-protezzjoni tal-annimali li jintużaw għal skopijiet xjentifiċi (id-Direttiva 2010/63/UE). Id-Direttiva, li kellha tiġi ttrasposta sal-10 ta' Novembru 2012, tiżgura livell għoli ta' trattament xieraq tal-annimali, filwaqt li tissalvagwardja l-funzjonament tajjeb tas-suq intern. Id-Direttiva timmira wkoll li tnaqqas kemm jista' jkun l-għadd ta' annimali użati f'esperimenti, u tirrikjedi li jintużaw alternattivi kull fejn possibbli. L-awtoritajiet Ungeriżi ttrasponew id-Direttiva b'mod skorrett fil-leġiżlazzjoni nazzjonali, u għaldaqstant iridu jindirizzaw għadd ta' kwistjonijiet ta' nuqqas ta' konformità. Avolja l-awtoritajiet Ungeriżi indikaw ir-rieda tagħhom li jindirizzaw il-biċċa l-kbira minn dawk il-kwistjonijiet, sal-lum għadhom ma ġewx adottati l-emendi leġiżlattivi meħtieġa. L-Ungerija għandha xahrejn biex twieġeb għall-punti ta' tħassib li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata.
L-Istorbju: il-Kummissjoni tħeġġeġ lil FRANZA u lill-GREĊJA jadottaw pjanijiet ta' azzjoni dwar l-istorbju ambjentali
Il-Kummissjoni titlob lil Franza u lill-Greċja jikkonformaw mad-dispożizzjonijiet ewlenin tad-Direttiva dwar l-Istorbju (id-Direttiva 2002/49/KE). L-istorbju ambjentali – ikkawżat mit-traffiku fit-toroq, ferrovjarju u fl-ajruporti – huwa t-tieni kawża prinċipali ta' mwiet prematuri wara t-tniġġis tal-arja. Id-Direttiva dwar l-Istorbju tirrikjedi li l-Istati Membri jadottaw mapep tal-istorbju li juru l-esponiment għall-istorbju fl-agglomerazzjonijiet il-kbar, mal-linji ferrovjarji u t-toroq prinċipali, u fl-ajruporti maġġuri. Wara dan, il-mapep iservu bħala bażi għad-definizzjoni ta' miżuri fi pjanijiet ta' azzjoni dwar l-istorbju. Għal Franza, jonqsu pjanijiet ta' azzjoni għal 58 agglomerazzjoni identifikati, kif ukoll għal għadd sinifikanti ta' toroq prinċipali, linji ferrovjarji prinċipali u ajruporti maġġuri. Il-Greċja għadha ma adottatx il-mapep tal-istorbju u l-pjanijiet ta' azzjoni dwar l-istorbju kollha għall-agglomerazzjonijiet u għat-toroq prinċipali, u għadha ma rrevedietx il-pjan ta' azzjoni eżistenti għal ajruport maġġuri wieħed. Barra minn hekk, Franza u l-Greċja għadhom ma identifikawx kif suppost l-infrastrutturi ewlenin kollha eżistenti fit-territorji tagħhom. Għalhekk, il-Kummissjoni ddeċidiet li tibgħat ittra ta' intimazzjoni liż-żewġ Stati Membri, li tagħtihom xahrejn biex jirrimedjaw is-sitwazzjoni; inkella, il-Kummissjoni tista' tiddeċiedi li tibgħat opinjoni motivata. Mill-2016 ‘l hawn, il-Kummissjoni bdiet azzjoni orizzontali ta' proċedura ta' ksur kontra 13-il Stat Membru dwar l-istorbju ambjentali.
L-Impatt ambjentali: il-Kummissjoni titlob lil SPANJA tapplika kif suppost ir-regoli tal-UE meta tirregolarizza ċerti proġetti
Illum il-Kummissjoni ddeċidiet li tiftaħ proċedura formali ta' ksur kontra Spanja, wara lmenti dwar l-implikazzjonijiet ta' proġett ta' żvilupp urban li hu ppjanat li jsir f'ċentru turistiku fuq il-gżira ta' Fuerteventura. Il-Kummissjoni hija tal-fehma li l-proġett kien ġie approvat mingħajr determinazzjoni xierqa tal-bżonn ta' valutazzjoni tal-impatt ambjentali minn qabel tal-effetti ta' dak il-proġett skont id-Direttiva dwar il-Valutazzjoni tal-Impatt Ambjentali (VIA; id-Direttiva 2011/92/UE), u mingħajr il-valutazzjoni tal-impatt xierqa tal-effetti fuq iż-Żoni ta' Protezzjoni Speċjali (ŻPS) meħtieġa skont id-Direttiva dwar il-Ħabitats (id-Direttiva tal-Kunsill 92/43/KEE). Barra minn hekk, il-proġett ġie ddikjarat null u bla effett mill-Qrati Spanjoli, iżda x-xogħlijiet ta' kostruzzjoni ma twaqqfux, u tkomplew taħt proġett immodifikat. Għalhekk, il-Kummissjoni qiegħda tibgħat ittra ta' intimazzjoni lil Spanja, li fiha titlobha tiżgura l-konformità mad-Direttivi dwar il-Valutazzjoni tal-Impatt Ambjentali u dwar il-Ħabitats meta kostruzzjoni illegali tiġi rregolarizzata skont il-leġiżlazzjoni reġjonali tal-Gżejjer Kanarji. Spanja għandha xahrejn biex twieġeb; inkella, il-Kummissjoni tista' tiddeċiedi li tibgħat opinjoni motivata.
5. Is-Suq Intern, l-Industrija, l-Intraprenditorija u l-SMEs
(Għal aktar tagħrif: Lucia Caudet – tel.: +32 229 56182, Maud Noyon – tel.: +32 229 80379)
Il-Ħlas tard: il-Kummissjoni tressaq lill-ITALJA quddiem il-Qorti tal-Ġustizzja talli naqset milli tiżgura li l-fornituri jitħallsu fil-ħin
Illum il-Kummissjoni Ewropea ddeċidiet li tressaq lill-Italja quddiem il-Qorti tal-Ġustizzja tal-UE minħabba dewmien sistemiku fil-ħlas min-naħa tal-awtoritajiet pubbliċi Taljani fi tranżazzjonijiet kummerċjali, li jikser ir-regoli tal-UE dwar l-arranġamenti tal-ħlas (id-Direttiva dwar il-Ħlas Tard, Direttiva 2011/7/UE). Skont id-Direttiva dwar il-Ħlas Tard, l-awtoritajiet pubbliċi għandhom iħallsu tal-merkanzija u tas-servizzi li jakkwistaw fi żmien 30 jum, jew inkella, f'ċirkustanzi eċċezzjonali, fi żmien 60 jum mill-wasla tal-fattura. Il-Kummissjoni tagħti ħafna importanza lill-kwistjoni tal-ħlas tard min-naħa tal-awtoritajiet pubbliċi, problema li ġiet identifikata f'bosta Stati Membri, u tfittex politika stretta ta' infurzar tad-Direttiva dwar il-Ħlas Tard. Il-ħlasijiet fil-ħin huma partikolarment importanti għall-intrapriżi żgħar u medji (SMEs), li jiddependu minn fluss tal-flus pożittiv biex ikunu jistgħu jiżguraw il-ġestjoni finanzjarja, il-kompetittività, u f'ħafna każijiet, is-sopravvivenza tagħhom. Il-Kummissjoni tagħraf l-isforzi li saru mill-gvern Taljan biex itejjeb is-sitwazzjoni mindu nfetħet il-proċedura ta' ksur b'ittra ta' intimazzjoni f'Ġunju 2014. Fi Frar 2017 intbagħtet opinjoni motivata. Madankollu, aktar minn tliet snin wara l-ftuħ tal-proċedura ta' ksur, l-awtoritajiet pubbliċi Taljani għadhom idumu medja ta' madwar 100 jum biex iħallsu l-fatturi tagħhom, b'każijiet estremi li jistgħu jisbqu ferm dik iċ-ċifra ta' 100 jum. Għaldaqstant, il-Kummissjoni ddeċidiet li tressaq lill-Italja quddiem il-Qorti tal-Ġustizzja tal-UE. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Il-Kummissjoni tressaq lill-UNGERIJA quddiem il-Qorti tal-Ġustizzja tal-UE minħabba l-Liġi dwar l-Edukazzjoni Għolja
Illum il-Kummissjoni ddeċidiet li tressaq lill-Ungerija quddiem il-Qorti tal-Ġustizzja tal-Unjoni Ewropea minħabba li l-Liġi dwar l-Edukazzjoni Għolja tagħha, kif emendata fl-4 ta' April 2017, tirrestrinġi b'mod sproporzjonat l-operati ta' universitajiet tal-UE u mhux tal-UE, u jeħtieġ li dik il-Liġi terġa' tinġieb konformi mad-dritt tal-UE. Il-Kummissjoni ressqet dan il-każ għaliex il-liġi kif emendata mhijiex kompatibbli mal-libertà tal-istituzzjonijiet ta' edukazzjoni għolja li jipprovdu servizzi u jistabbilixxu ruħhom fi kwalunkwe post l-UE. Barra minn hekk, il-Kummissjoni tibqa' tal-fehma li l-leġiżlazzjoni l-ġdida tmur kontra d-dritt tal-libertà akkademika, id-dritt tal-edukazzjoni u l-libertà tal-intrapriża, kif previst mill-Karta tad-Drittijiet Fundamentali tal-Unjoni Ewropea u mill-obbligi legali tal-Unjoni skont il-liġi kummerċjali internazzjonali (il-Ftehim Ġenerali dwar il-Kummerċ fis-Servizzi, GATS, fil-qafas tal-Organizzazzjoni Dinjija tal-Kummerċ, WTO). Il-Kummissjoni bdiet il-proċedura ta' ksur kontra l-Ungerija f'April 2017. Billi l-Ungerija żammet mal-pożizzjoni tagħha fit-tweġibiet tagħha għall-ittra ta' intimazzjoni, għall-opinjoni motivata u għall-opinjoni motivata addizzjonali u ma ġabitx il-Liġi tal-Edukazzjoni Għolja konformi mad-dritt tal-UE, il-Kummissjoni ddeċidiet li tressaq lill-Ungerija quddiem il-Qorti tal-Ġustizzja tal-UE. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Tressiq quddiem il-Qorti tal-Ġustizzja tal-Unjoni Ewropea, ittra ta' intimazzjoni u opinjoni motivata
Il-Kwalifiki professjonali: il-Kummissjoni tressaq lill-BELĠJU, lil FRANZA u lill-ĠERMANJA quddiem il-Qorti, u tiftaħ proċedura ta' ksur kontra ĊIPRU
Il-Kummissjoni ddeċidiet li tressaq lill-Belġju, lil Franza u lill-Ġermanja quddiem il-Qorti tal-Ġustizzja tal-UE talli naqsu milli jinnotifikaw it-traspożizzjoni sħiħa tad-dritt tal-UE dwar ir-rikonoxximent ta' kwalifiki professjonali (id-Direttiva 2013/55/KE). Id-Direttiva riveduta kellha tiġi trasposta fil-leġiżlazzjoni nazzjonali sat-18 ta' Jannar 2016. Il-Kummissjoni bagħtet opinjonijiet motivati lill-awtoritajiet Belġjani, Franċiżi u Ġermaniżi f'Settembru 2016. Minn dakinhar ‘l hawn, il-Belġju, Franza u l-Ġermanja għadhom ma nnotifikawx it-traspożizzjoni sħiħa tad-Direttiva lill-Kummissjoni. Għalkemm sar progress sostanzjali, b'mod partikulari mill-Ġermanja u minn Franza, il-Kummissjoni ddeċidiet li tressaq lit-3 pajjiż quddiem il-Qorti tal-Ġustizzja tal-UE. Il-Kummissjoni se titlob lill-Qorti timponi penali ta' kuljum ta' €22,260.48 għall-Belġju, €53,287.52 għal Franza u €62,203.68 għall-Ġermanja, mill-ġurnata tas-sentenza sa meta din id-Direttiva tkun ippromulgata bis-sħiħ u fis-seħħ fil-liġi nazzjonali. Fl-istess nifs, il-Kummissjoni tħeġġeġ lil Ċipru jneħħi, minn ċerti regolamenti dwar il-professjonijiet, restrizzjonijiet li mhumiex kompatibbli mad-dritt tal-UE. Il-Kummissjoni qed tibgħat ittra ta' intimazzjoni lil Ċipru talli ma jirrikonoxxix it-taħriġ professjonali fl-oqsma tal-inġinerija u tal-arkitettura miksub minn ċittadini Ċiprijotti fi Stati Membri oħra, pożizzjoni li jidher li ma taqbilx mad-Direttiva 2005/36/KE. Barra minn hekk, ir-regoli nazzjonali ma jirrispettawx bis-sħiħ il-prinċipju tar-rikonoxximent awtomatiku tal-kwalifiki professjonali miksuba f'pajjiż barrani mill-periti, kif stipulat fl-Artikolu 49 tad-Direttiva 2005/36/KE. Issa Ċipru għandu xahrejn biex jirrimedja s-sitwazzjoni; inkella, il-Kummissjoni tista' tiddeċiedi li tibgħat opinjoni motivata lil Ċipru. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.http://eur-lex.europa.eu/legal-content/MT/TXT/?uri=celex%3A32005L0036
Tressiq quddiem il-Qorti tal-Ġustizzja tal-Unjoni Ewropea, u ittra ta' intimazzjoni
L-Akkwist pubbliku: il-Kummissjoni tressaq lil 4 Stati Membri quddiem il-Qorti tal-Ġustizzja, u tiftaħ każ ġdid
Il-Kummissjoni Ewropea ddeċidiet li tressaq lill-Awstrija, lil-Lussemburgu, lis-Slovenja u lil Spanja quddiem il-Qorti tal-Ġustizzja tal-UE talli naqsu milli jinnotifikaw it-traspożizzjoni bis-sħiħ fil-liġi nazzjonali ta' regoli tal-UE dwar l-akkwist pubbliku u l-konċessjonijiet (id-Direttivi 2014/23/UE, 2014/24/UE, 2014/25/UE). L-Istati Membri kollha kienu obbligati li jinnotifikaw it-traspożizzjoni tal-aktar regoli riċenti tal-akkwist pubbliku sat-18 ta' April 2016. Il-Kummissjoni bagħtet ittri ta' intimazzjoni lil 21 Stat Membru li kienu għadhom ma ttrasponewx dawn ir-regoli f'Mejju 2016, u aktar tard bagħtet opinjonijiet motivati indirizzati lil 15-il Stat Membru minnhom f'Diċembru 2016. L-4 Stati Membri għadhom ma nnotifikawx it-traspożizzjoni tal-leġiżlazzjoni li ġejja: l-Awstrija u l-Lussemburgu - id-Direttivi 2014/23/UE, 2014/24/UE, 2014/25/UE; Spanja - id-Direttivi 2014/23/UE, 2014/25/UE; is-Slovenja - id-Direttiva 2014/23/UE. Għaldaqstant, il-Kummissjoni ddeċidiet li tressaq lill-4 pajjiżi li huma quddiem il-Qorti tal-Ġustizzja tal-UE. Il-Kummissjoni se titlob lill-Qorti li timponi, skont id-Direttiva kkonċernata, penali ta' kuljum ta' €52,972, €42,377.60 u €42,377.60 għall-Awstrija, ta' €12,920, €11,628 u €11,628 għal-Lussemburgu, ta' €8,992.32 għas-Slovenja, u ta' €61,964.32 u €123,928.64 għal Spanja, mill-ġurnata tas-sentenza sa meta dawn id-Direttivi jkunu ppromulgati bis-sħiħ u fis-seħħ fil-liġi nazzjonali. Fl-istess ħin, il-Kummissjoni qed tibgħat ittra ta' intimazzjoni lin-Netherlands, billi għadhom ma kkwalifikawx il-korporazzjonijiet tal-akkomodazzjoni Netherlandiżi bħala awtoritajiet kontraenti minkejja li huma involuti fil-kuntratti pubbliċi. Il-Kummissjoni tqis li n-Netherlands kisru l-obbligu ta' trasparenza fid-Direttiva 2014/23/UE u fid-Direttiva 2014/24/UE. In-Netherlands għandhom xahrejn biex iwieġbu għall-punti ta' tħassib li qajmet il-Kummissjoni; inkella, il-Kummissjoni tista' tiddeċiedi li tibgħat opinjoni motivata. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.http://eur-lex.europa.eu/legal-content/MT/TXT/?uri=uriserv:OJ.L_.2014.094.01.0001.01.MLThttp://eur-lex.europa.eu/legal-content/MT/TXT/?uri=celex:32014L0024http://eur-lex.europa.eu/legal-content/MT/TXT/?uri=OJ%3AJOL_2014_094_R_0243_01
Tressiq quddiem il-Qorti tal-Ġustizzja tal-Unjoni Ewropea, u l-għeluq ta' każ
Is-Servizzi: il-Kummissjon tressaq lill-AWSTRIJA quddiem il-Qorti tal-Ġustizzja, u tagħlaq każ kontra ĊIPRU
Illum il-Kummissjoni ddeċidiet li tressaq lill-Awstrija quddiem il-Qorti tal-Ġustizzja tal-UE minħabba regoli eċċessivament restrittivi dwar il-forniment ta' servizzi minn periti, inġiniera, avukati tal-privattivi u veterinarji. Fl-istess nifs, il-Kummissjoni qiegħda tagħlaq każ kontra Ċipru, billi indirizza t-tħassib tal-Kummissjoni u neħħa restrizzjonijiet fuq il-kumpaniji tal-inġinerija. Il-leġiżlazzjoni tal-Awstrija timponi għadd ta' rekwiżiti fuq il-professjonijiet regolati: rekwiżiti dwar is-sede għall-periti, għall-inġiniera u għall-avukati tal-privattivi; forma legali u rekwiżiti eċċessivi ta' parteċipazzjoni azzjonarja għall-periti, għall-inġiniera, għall-avukati tal-privattivi u għall-veterinjarji; restrizzjonijiet fuq kumpaniji multidixxiplinari għall-periti, għall-inġiniera u għall-avukati tal-privattivi. Il-Kummissjoni hija tal-fehma li dawn ir-rekwiżiti joħolqu xkiel mhux iġġustifikat għall-forniment ta' servizzi minn dawn il-professjonijiet, u jmorru kontra l-libertà tal-provvista tas-servizzi (l-Artikoli 49 u 56 tat-Trattat dwar il-Funzjonament tal-UE, TFUE), kif ukoll kontra d-Direttiva dwar is-Servizzi (l-Artikoli 14, 15 u 25 tad-Direttiva 2006/123/KE). L-Awstrija ntalbet li tirrimedja dan il-ksur tad-dritt tal-UE, l-ewwel b'ittra ta' intimazzjoni mibgħuta f'Ġunju 2015, imbagħad b'opinjoni motivata fi Frar 2016, u wara skambju mal-awtoritajiet tal-Awstrija, b'opinjoni motivata kumplimentari f'Novembru 2016. Peress li l-awtoritajiet Awstrijaċi żammew il-pożizzjoni tagħhom, il-Kummissjoni ddeċidiet li tressaq lill-Awstrija quddiem il-Qorti tal-Ġustizzja tal-UE. Barra minn hekk, il-Kummissjoni ddeċidiet ukoll li tagħlaq każ kontra Ċipru rigward rekwiżit ta' parteċipazzjoni azzjonarja ta' 100% impost fuq il-kumpaniji tal-inġinerija li jinsabu inkorporati f'Ċipru. Id-dispożizzjoni skont il-liġi Ċiprijotta kienet tfisser li l-azzjonisti kollha ta' tali kumpaniji kellhom ikunu professjonisti kkwalifikati, u li d-drittijiet tal-vot kellhom ikunu kollha tagħhom. Il-Kummissjoni qieset li dawk ir-restrizzjonijiet kienu sproporzjonati, u li jmorru kontra l-libertà tal-istabbiliment u kontra d-Direttiva dwar is-Servizzi (id-Direttiva 2006/123/KE). Wara d-deċiżjoni tal-Kummissjoni f'Novembru 2016 li tressaq il-każ quddiem il-Qorti tal-Ġustizzja tal-UE, Ċipru emenda l-liġi biex tippermetti maġġoranza sempliċi ta' ishma kapitali kif ukoll drittijiet tal-vot għall-professjonisti. Abbażi ta' dan, illum il-Kummissjoni ddeċidiet li tagħlaq il-każ. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Il-Moviment liberu tal-merkanzija: Il-Kummissjoni titlob lil SPANJA tneħħi r-restrizzjonijiet fuq l-importazzjonijiet tal-mediċini omeopatiċi
Illum il-Kummissjoni ddeċidiet li tibgħat ittra ta' intimazzjoni lil Spanja dwar ir-restrizzjonijiet fuq l-importazzjonijiet paralleli tal-mediċini omeopatiċi. Il-prattiki attwali jagħmluha impossibbli, fil-prattika, li jiġu introdotti fis-suq Spanjol mediċini omeopatiċi li huma kkummerċjalizzati skont il-liġi fi Stati Membri oħra tal-UE. Il-Kummissjoni tqis li dawn il-prattiki jmorru kontra r-regoli tal-UE dwar il-moviment liberu tal-merkanzija (l-Artikolu 34 tat-TFUE) u kontra d-Direttiva dwar il-prodotti mediċinali għall-użu mill-bniedem (l-Artikoli 6 u 13(1) tad-Direttiva 2001/83). Issa Spanja għandha xahrejn biex twieġeb għall-punti ta' tħassib imressqa mill-Kummissjoni; inkella, il-Kummissjoni tista' tiddeċiedi li tibgħat opinjoni motivata lil Spanja.
Għeluq ta' każijiet
Illum il-Kummissjoni Ewropea, f'konformità mal-impenn politiku tagħha li terfa' rwol aktar strateġiku fl-infurzar tad-dritt tal-UE, iddeċidiet li tagħlaq il-proċeduri ta' ksur tagħha u l-ilmenti li kienet qiegħda tindirizza fil-qasam tal-logħob tal-azzard. Il-Kummissjoni Juncker ilha tiffoka fuq il-prijoritajiet politiċi tagħha u taħdem għalihom bla heda mill-bidu tal-mandat. Dan l-approċċ politiku jidher ukoll fil-mod li bih il-Kummissjoni titratta l-każijiet ta' ksur. Il-Komunikazzjoni “Id-Dritt tal-UE: Riżultati aħjar permezz ta' applikazzjoni aħjar” tispjega kif il-Kummissjoni tipprijoritizza l-każijiet b'mod strateġiku billi tiżen id-diversi interessi pubbliċi u privati involuti. Għaldaqstant, il-Kummissjoni llum iddeċidiet li tagħlaq il-proċeduri ta' ksur tagħha u l-ilmenti kontra għadd ta' Stati Membri li kienet qiegħda tindirizza fil-qasam tal-logħob tal-azzard online. Il-Qorti tal-Ġustizzja tal-Unjoni Ewropea kemm-il darba rrikonoxxiet id-drittijiet tal-Istati Membri li jirrestrinġu s-servizzi tal-logħob tal-azzard fejn dan ikun meħtieġ għall-ħarsien tal-objettivi tal-interess pubbliku bħalma huma l-ħarsien tal-minorenni, il-ġlieda kontra d-dipendenza fuq il-logħob u l-ġlieda kontra l-irregolaritajiet u l-frodi. Il-Kummissjoni tagħraf il-leġittimità politika usa' tal-għanijiet tal-interess pubbliku li għandhom l-Istati Membri huma u jirregolaw is-servizzi tal-logħob tal-azzard. Il-Kummissjoni ħadet nota wkoll tal-isforzi mill-Istati Membri biex jimmodernizzaw l-oqfsa ġuridiċi tagħhom dwar il-logħob tal-azzard online, biex jiddevjaw id-domanda miċ-ċittadini għal-logħob tal-azzard minn fornituri mhux regolati lejn websites awtorizzati u sorveljati u biex jiżguraw li l-operaturi jħallsu t-taxxi dovuti. Fid-dawl ta' dan kollu, mhix prijorità għall-Kummissjoni li tuża s-setgħat tagħha fil-qasam tal-proċeduri tal-ksur biex tippromwovi Suq Uniku tal-UE fil-qasam tas-servizzi tal-logħob tal-azzard online. Il-Kummissjoni se tkompli tappoġġja lill-Istati Membri fl-isforzi tagħhom biex jimmodernizzaw l-oqsfa ġuridiċi nazzjonali tagħhom tal-logħob tal-azzard online u biex jiffaċilitaw il-kooperazzjoni bejn ir-regolaturi nazzjonali tal-logħob tal-azzard. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
6. Il-Ġustizzja, il-Konsumaturi u l-Ugwaljanza bejn is-Sessi
(Għal aktar tagħrif: Christian Wigand – tel.: +32 229 62253, Melanie Voin - tel.: +32 229 58659)
Il-Kummissjoni Ewropea tressaq lill-UNGERIJA quddiem il-Qorti tal-Ġustizzja minħabba l-Liġi dwar l-NGOs tagħha
Illum il-Kummissjoni Ewropea qiegħda tressaq lill-Ungerija quddiem il-Qorti tal-Ġustizzja tal-UE minħabba l-liġi tagħha dwar l-NGOs iffinanzjati minn barra l-pajjiż. Dan huwa t-tielet pass fil-proċedura ta' ksur. Isegwi l-ittra ta' intimazzjoni mibgħuta mill-Kummissjoni fl-14 ta' Lulju u l-opinjoni motivata maħruġa fl-4 ta' Ottubru ta' din is-sena. Il-Kummissjoni ddeċidiet li tibda proċeduri legali kontra l-Ungerija billi naqset milli taqdi l-obbligi tagħha skont id-dispożizzjonjiet tat-Trattat dwar il-moviment ħieles tal-kapital, minħabba dispożizzjonijiet fil-Liġi dwar l-NGOs li jiddiskriminaw indirettament u jirrestrinġu b'mod sproporzjonat id-donazzjonjiet minn barra lejn organizzazzjonijiet tas-soċjetà ċivili. Minbarra dawn il-punti ta' tħassib, il-Kummissjoni hija tal-fehma wkoll li l-Ungerija qiegħda tikser id-dritt tal-libertà tal-assoċjazzjoni u d-dritt għall-protezzjoni tal-ħajja privata u tad-dejta personali, kif imnaqqxa fil-Karta tad-Drittijiet Fundamentali tal-Unjoni Ewropea, moqrija flimkien mad-dispożizzjonijiet tat-Trattat tal-UE dwar il-moviment liberu tal-kapital. L-Ungerija wieġbet l-ittra ta' intimazzjoni tal-Kummissjoni fl-14 ta' Awwissu u fis-7 ta' Settembru. Wara li analizzat mill-qrib l-ispjegi mressqa mill-Ungerija, il-Kummissjoni Ewropea kkonkludiet li l-punti ta' tħassib serju tagħha ma ġewx indirizzati, u għalhekk ħarġet opinjoni motivata. L-Ungerija ngħatat xahar biex tieħu l-miżuri meħtieġa biex tikkonforma ma' din l-opinjoni motivata. L-awtoritajiet Ungeriżi ma weġbux l-opinjoni motivata sal-iskadenza stipulata. Sal-lum, l-Ungerija lanqas ma emendat jew ħassret id-dispożizzjonijiet ikkontestati tal-Liġi dwar l-NGOs biex jinġiebu konformi mad-dritt tal-UE. Għaldaqstant, il-Kummissjoni ddeċidiet li tressaq il-każ quddiem il-Qorti tal-Ġustizzja, skont l-Artikolu 258 tat-Trattat dwar il-Funzjonament tal-Unjoni Ewropea (TFUE). Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Opinjonijiet motivati u ittri ta' intimazzjoni
Il-Kummissjoni tħeġġeġ lil 8 Stati Membri jittrasponu r-4a' Direttiva Kontra l-Ħasil tal-Flus
Illum il-Kummissjoni ħeġġet lill-Bulgarija, lil Ċipru, lill-Greċja, lil-Lussemburgu, lil Malta, lin-Netherlands, lill-Polonja u lir-Rumanija jittrasponu fil-leġiżlazzjoni nazzjonali tagħhom ir-“4a' Direttiva Kontra l-Ħasil tal-Flus” (id-Direttiva (UE) 2015/849). Ir-regoli l-ġodda tal-UE se jsaħħu r-rekwiżiti eżistenti kontra l-ħasil tal-flus, filwaqt li jtejbu l-ġlieda kontra l-ħasil tal-flus u kontra l-iffinanzjar tat-terroriżmu. L-Istati Membri kellhom jittrasponu din id-Direttiva sal-26 ta' Ġunju 2017. It-8 Stati Membri s'issa ma nnotifikawx miżuri ta' traspożizzjoni, u l-abbozzi tal-liġijiet għadhom għaddejjin mill-proċess leġiżlattiv nazzjonali. Għalhekk, wara li tat lil dawn it-8 pajjiżi l-opportunità li jressqu l-osservazzjonijiet tagħhom bi tweġiba għall-ittri ta' intimazzjoni mibgħuta f'Lulju 2017, il-Kummissjoni issa qed tħeġġeġ lil dawn il-pajjiżi jieħdu l-miżuri meħtieġa biex jikkonformaw bis-sħiħ mad-Direttiva. Jekk dawn l-Istati Membri jonqsu milli jġibu l-leġiżlazzjoni nazzjonali tagħhom f'konformità mad-dritt tal-UE fi żmien xahrejn, il-Kummissjoni tista' tiddeċiedi li tressaq il-każijiet quddiem il-Qorti tal-Ġustizzja tal-UE. Minbarra proċeduri ta' ksur kontra għadd ta' Stati Membri li fetħet il-Kummissjoni f'Lulju li għadda, fit-23 ta' Novembru 2017, il-Kummissjoni fetħet proċeduri ta' ksur u bagħtet ittri ta' intimazzjoni lill-Belġju u lil Spanja, billi l-Kummissjoni qieset li l-miżuri nnotifikati ma jirrappreżentawx traspożizzjoni sħiħa tar-reġoli tal-UE dwar id-Direttiva Kontra l-Ħasil tal-Flus fis-sistemi legali nazzjonali tagħhom. Il-Belġju u Spanja għandhom xahrejn biex iwieġbu għall-ittra ta' intimazzjoni; inkella, il-Kummissjoni tista' tiddeċiedi li tibgħat opinjoni motivata.
Għeluq ta' każ
Il-Kummissjoni u l-ITALJA jsolvu b'suċċess kwistjoni dwar il-vjaġġi kollox kompriż, biex jiżguraw li l-konsumaturi jkunu mħarsa f'każ li operatur turistiku jfalli
Illum il-Kummissjoni għalqet proċedura ta' ksur kontra l-Itajla, billi l-pajjiż issa ġab ir-regoli nazzjonali tiegħu dwar il-vjaġġi kollox kompriż f'konformità mad-Direttiva tal-UE dwar il-Vjaġġi Kollox Kompriż (id-Direttiva tal-Kunsill 90/314/KEE). Il-leġiżlazzjoni tal-UE tirrikjedi li l-organizzaturi ta' pakketti tal-ivvjaġġar ikollhom protezzjoni kontra l-insolvenza, li tiggarantixxi li l-konsumaturi jirċievu rimborż u jitwasslu lura d-dar f'każ li l-organizzatur tal-ivvjaġġar ifalli. Bis-saħħa ta' lment mingħand organizzazzjoni tal-konsumaturi Taljana fl-2011, il-Kummissjoni saret taf bi kwistjoni fir-rigward tal-Fondo Nazionale di Garanzia. Wara li l-organizzatur tal-vjaġġi Todomondo kien falla fl-2009, il-Fond irċieva aktar minn 4,000 talba għal rimborż, li ammontaw għal kważi €7 miljun. Madankollu, ma kienx hemm biżżejjed flus fil-Fond biex ikopru t-talbiet kollha. B'riżultat ta' dan, il-Kummissjoni fetħet proċedura ta' ksur fl-2012. Bis-saħħa ta' bidliet fil-leġiżlazzjoni Taljana, li saru applikabbli f'Lulju 2016, l-awtoritajiet Taljana issa bidlu l-Fond Nazzjonali ta' Garanzija nieqes mill-finanzjament bl-obbligu, għall-operaturi turistiċi u għall-aġenziji tal-ivvjaġġar, li jixtru assigurazzjoni jew jipprovdu garanzija bankarja għal kull ħlas li jirċievu mingħand il-konsumaturi. Din il-protezzjoni tista' tingħata wkoll permezz ta' fondi kollettivi ġġestiti b'mod privat. Il-vjaġġaturi li jużaw operaturi turistiċi Taljani issa huma mħarsa bis-sħiħ f'każ li l-kumpanija tfalli. L-Italja għamlet ukoll arranġamenti biex jingħata rimborż lill-vjaġġaturi kollha li tilfu l-flus minħabba insolvenzi fil-passat.
7. L-Affarijiet Marittimi u s-Sajd
Il-Politika marittima integrata Ewropea: il-Kummissjoni tiddeċiedi li tressaq lill-BULGARIJA, lill-FINLANDJA u lill-GREĊJA quddiem il-Qorti
Illum il-Kummissjoni Ewropea ddeċidiet li tressaq lill-Bulgarija, lill-Finlandja u lill-Greċja quddiem il-Qorti tal-Ġustizzja tal-UE talli ma nnotifikawx, jew innotifikaw parzjalment, il-miżuri tagħhom biex jittrasponu r-regoli tal-UE li jistabbilixxu qafas għall-ippjanar spazjali marittimu (id-Direttiva 2014/89/UE). L-Istati Membri kellhom jittrasponu d-Direttiva fil-liġi nazzjonali sat-18 ta' Settembru 2016. Il-Kummissjoni se titlob lill-Qorti timponi l-ħlas ta' penali ta' €14,089.60 kuljum għall-Bulgarija, €7,739.76 kuljum għall-Finlandja, u €31,416.00 kuljum għall-Greċja, mill-ġurnata tas-sentenza sa meta din id-Direttiva tkun ippromulgata bis-sħiħ u fis-seħħ fil-liġi nazzjonali. Il-proċeduri ta' ksur infetħu kontra l-Bulgarija, il-Finlandja u l-Greċja f'Novembru 2016, u fil-kuntest ta' dawn il-proċeduri ntbagħtu opinjonijiet motivati f'Lulju 2017. Il-Bulgarija u l-Greċja għadhom ma nnotifikawx lill-Kummissjoni dwar l-adozzjoni tal-miżuri meħtieġa biex jittrasponu d-Direttiva. Il-Finlandja nnotifikat lill-Kummissjoni dwar l-adozzjoni tal-miżuri meħtieġa biex jittrasponu d-Direttiva, iżda dawn il-miżuri japplikaw biss għall-Finlandja kontinentali u mhux għall-Provinċja ta' Åland, li hija koperta wkoll mill-kamp ta' applikazzjoni tad-Direttiva. Il-kompetizzjoni għall-ispazju marittimu – għat-tagħmir tal-enerġija rinnovabbli, għat-trasport fuq il-baħar, għas-sajd, għall-akkwakultura u għal użi oħra – xeħtet dawl qawwi fuq il-ħtieġa li nimmaniġġjaw l-ilmijiet Ewropej b'mod konġunt u b'mod aktar koerenti. L-ippjanar spazjali marittimu jaħdem lil hinn mill-fruntieri u fost setturi differenti, sabiex jiżgura li l-attivitajiet tal-bniedem fuq il-baħar isiru b'mod effiċjenti, sikur u sostenibbli. L-Ippjanar Spazjali Marittimu jappoġġa direttament u jiffaċilita l-implimentazzjoni tal-Istrateġija Ewropa 2020 għal tkabbar intelliġenti, sostenibbli u inklussiv. L-għanijiet ewlenin tagħha jinkludu livelli għoljin ta' impjieg, ta' produttività, ta' koeżjoni soċjali u ta' inklużjoni. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
(Għal aktar tagħrif: Tove Ernst – tel.: +32 229 86764, Katarzyna Kolanko - tel.: +32 229 63444)
Ir-Rilokazzjoni: Il-Kummissjoni tressaq lir-REPUBBLIKA ĊEKA, lill-UNGERIJA u lill-POLONJA quddiem il-Qorti tal-Ġustizzja
Illum il-Kummissjoni Ewropea ddeċidiet li tressaq lir-Repubblika Ċeka, lill-Ungerija u lill-Polonja quddiem il-Qorti tal-Ġustizzja tal-UE minħabba n-nuqqas ta' konformità mal-obbligi legali tagħhom dwar ir-rilokazzjoni. Fil-15 ta' Ġunju 2017, il-Kummissjoni fetħet proċeduri ta' ksur kontra r-Repubblika Ċeka, l-Ungerija u l-Polonja. It-tweġibiet mogħtija mit-tliet Stati Membri ma tqisux sodisfaċenti, u l-Kummissjoni ddeċidiet li tgħaddi għall-istadju li jmiss tal-proċedura ta' ksur billi tibgħat opinjonijiet motivati fis-26 ta' Lulju 2017. Minkejja l-konferma mingħand il-Qorti tal-Ġustizzja tal-UE tal-validità tal-iskema ta' rikolazzjoni fis-sentenza tagħha tas-6 ta' Settembru, ir-Repubblika Ċeka, l-Ungerija u l-Polonja għadhom qegħdin jiksru l-obbligi legali tagħhom. Mill-ġdid, it-tweġibiet li waslu tqiesu mhux sodisfaċenti, u t-tliet Stati Membri li huma ma taw ebda indikazzjoni li se jikkontribwixxu lejn l-implimentazzjoni tal-iskema ta' rilokazzjoni ta' emerġenza. Għal din ir-raġuni, il-Kummissjoni ddeċidiet li tikkonferma li l-ksur li identifikat fl-opinjonijiet motivati tagħha għandu eżistenti, billi tmexxi għall-istadju li jmiss tal-proċedura ta' ksur. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Il-Migrazzjoni: il-Kummissjoni tintensifika l-proċedura ta' ksur kontra l-UNGERIJA minħabba l-liġi tal-ażil tagħha
Illum il-Kummissjoni Ewropea ddeċidiet li tmexxi fuq il-proċedura ta' ksur kontra l-Ungerija fir-rigward tal-leġiżlazzjoni tagħha dwar l-ażil, billi tibgħat opinjoni motivata. Il-Kummissjoni bdiet il-proċedura ta' ksur kontra l-Ungerija f'Diċembru 2015. Wara sensiela ta' skambji kemm fil-livell politiku u kemm f'dak tekniku mal-awtoritajiet Ungeriżi, u wara l-punti ta' tħassib li tqajmu minħabba l-emendi għal-liġi Ungeriża dwar l-ażil introdotti f'Marzu ta' din is-sena, il-Kummissjoni ddeċidiet li tibgħat ittra ta' intimazzjoni kumplimentari fis-17 ta' Mejju 2017. Wara l-analiżi tat-tweġiba mogħtija mill-awtoritajiet Ungeriżi, u fid-dawl tal-leġiżlazzjoni ġdida adottata mill-Parlament Ungeriż f'Ottubru, il-Kummissjoni mhux se tkompli fuq erbgħa mill-11-il kwistjoni identifikati fl-ittra ta' intimazzjoni kumplimentari. Madankollu, it-tweġiba mogħtija mill-awtoritajiet Ungeriżi tqieset mhux sodisfaċenti, għax naqset milli tindirizza l-parti l-kbira tal-punti ta' tħassib. Il-Kummissjoni għadha tal-fehma li l-leġiżlazzjoni Ungeriża mhijiex konformi mad-dritt tal-UE, b'mod partikulari d-Direttiva 2013/32/KE dwar il-Proċeduri tal-Ażil, id-Direttiva 2008/115/UE dwar ir-Ritorn, u d-Direttiva 2013/33/UE dwar il-Kundizzjonijiet tal-Akkoljenza, kif ukoll għadd ta' dispożizzjonijiet tal-Karta tad-Drittijiet Fundamentali. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
Ittri ta' intimazzjoni:
Il-Migrazzjoni legali: il-Kummissjoni titlob lill-GREĊJA, lin-NETHERLANDS u lill-PORTUGALL jerġgħu jikkunsidraw l-imposti għal permessi tar-residenza għaċ-ċittadini ta' pajjiżi terzi, u tħeġġeġ lir-RUMANIJA timplimenta korrettament id-direttivi dwar il-migrazzjoni legali
Illum il-Kummissjoni ddeċidiet li tibgħat ittri ta' intimazzjoni: lill-Greċja, lin-Netherlands u lill-Portugall, minħabba l-imposti eċċessivi u sproporzjonati għall-permessi tar-residenza li jinħarġu skont Direttivi tal-UE dwar il-migrazzjoni legali; kif ukoll lir-Rumanija - dwar it-traspożizzjoni u l-implimentazzjoni skorretti ta' ċerti dispożizzjonijiet tad-Direttivi tal-UE dwar il-migrazzjoni legali. Dawn id-Direttivi jkopru l-kundizzjonijiet tad-dħul u tar-residenza għal ċerti kategoriji ta' migranti, bħall-istudenti, ir-riċerkaturi, u l-ħaddiema b'ħiliet għoljin, iżda wkoll ir-residenti għat-tul u l-benefiċjarji tar-regoli dwar ir-riunifikazzjoni tal-familja. Filwaqt li l-Istati Membri jistgħu jimponu ħlasijiet amministrattivi għall-ipproċessar tal-applikazzjonijiet, l-imposti eċċessivi u sproporzjonati jiksru d-drittijiet tal-applikanti. Dan jikkonċerna l-implimentazzjoni, mill-4 Stati Membri li huma, tad-Direttiva dwar l-Istudenti (Direttiva tal-Kunsill 2004/114/KE), tad-Direttiva dwar ir-Riċerkaturi (Direttiva tal-Kunsill 2005/71/KE), tad-Direttiva dwar il-Karta Blu (Direttiva tal-Kunsill 2009/50/KE) u tad-Direttiva dwar il-Permess Uniku (Direttiva 2011/98/UE), kif ukoll l-implimentazzjoni tad-Direttiva dwar ir-Residenti għat-Tul (Direttiva tal-Kunsill 2003/109/KE) u d-Direttiva dwar ir-Riunifikazzjoni tal-Familja (Direttiva tal-Kunsill 2003/86/KE) min-naħa tal-Greċja, tal-Portugall u tar-Rumanija. Il-Kummissjoni hija tal-fehma wkoll li l-Greċja naqset milli taqdi l-obbligi tagħha skont id-Direttiva dwar ir-Residenti għat-Tul, billi imponiet kundizzjonijiet għat-tiġdid tal-permessi tar-residenza għat-tul minflok iġġeddidhom awtomatikament. Barra minn hekk, illum il-Kummissjoni fetħet proċedura ta' ksur kontra r-Rumanija minħabba t-traspożizzjoni u l-implimentazzjoni skorretti tad-dispożizzjonijiet rigward iċ-ċaħda tal-applikazzjonijiet għall-permessi tar-residenza u l-obbligu li jiġu ġġustifikati r-raġunijiet għaċ-ċaħda fid-Direttivi tal-UE dwar il-migrazzjoni legali. Id-Direttivi kkonċernati huma d-Direttiva dwar ir-Riunifikazzjoni tal-Familja (Direttiva 2003/86/KE), id-Direttiva dwar l-Istudenti (Direttiva 2004/114/KE), id-Direttiva dwar ir-Riċerkaturi (Direttiva 2005/71/KE), id-Direttiva dwar il-Karta Blu (Direttiva 2009/50/KE) u d-Direttiva dwar il-Permess Uniku (Direttiva 2011/98/UE). Issa l-Greċja, in-Netherlands, il-Portugall u r-Rumanija għandhom xahrejn biex iwieġbu l-argumenti mressqa mill-Kummissjoni.
(Għal aktar tagħrif: Enrico Brivio – tel.: +32 229 56172, Alexis Perier - tel.: +32 229 69143)
It-Trasport sostenibbli: Il-Kummissjoni tħeġġeġ lill-AWSTRIJA tittrasponi r-regoli dwar l-installazzjoni ta' infrastruttura tal-karburanti alternattivi
Il-Kummissjoni talbet lill-Awstrija tittrasponi bis-sħiħ ir-regoli tal-UE dwar l-installazzjoni ta' infrastruttura tal-karburanti alternattivi (id-Direttiva 2014/94/UE). L-għan prinċipali tad-Direttiva huwa li jiġi stabbilit qafas komuni għall-introduzzjoni fuq skala kbira tal-infrastruttura tal-karburanti alternattivi fl-Ewropa. Dan huwa essenzjali biex titnaqqas id-dipendenza fuq iż-żejt tat-trasport, biex jittaffa l-impatt ambjentali tiegħu, u b'hekk, biex twassal l-Istrateġija Ewropea għal Mobbiltà b'Emissjonijiet Baxxi adottata mill-Kummissjoni fl-20 ta' Ġunju 2016. Id-Direttiva tistabbilixxi rekwiżiti minimi għall-bini ta' infrastruttura tal-karburanti alternattivi, inklużi punti tal-iċċarġjar għall-vetturi li jaħdmu bl-elettriku u punti ta' riforniment għall-vetturi li jaħdmu bil-gass naturali u bl-idroġenu. Din id-Direttiva kellha tiġi implimentata sa mhux iktar tard mit-18 ta' Novembru 2016. Madankollu, l-Awstrija nnotifikat biss parzjalment lill-Kummissjoni dwar il-miżuri tagħha biex tittrasponi d-Direttiva fil-liġi nazzjonali. Issa l-Awstrija għandha xahrejn biex tinnotifika lill-Kummissjoni b'dawn il-miżuri; inkella, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
Is-Sikurezza fit-toroq: Il-Kummissjoni titlob lil ĊIPRU tittrasponi bis-sħiħ ir-regoli dwar it-testijiet tal-affidabbiltà stradali
Il-Kummissjoni Ewropea ddeċidiet li tibgħat ittra ta' intimazzjoni lil Ċipru li titlobha tittrasponi u timplimenta bis-sħiħ il-liġi tal-UE dwar it-testijiet perjodiċi tal-affidabbiltà stradali għal vetturi bil-mutur u t-trejlers (id-Direttiva 2014/45/UE). Id-Direttiva tkopri kull tip ta' vettura, u tiddefinixxi r-rekwiżiti armonizzati għall-elementi li għandhom jiġu ttestjati waqt it-test tal-affidabbiltà stradali, għall-metodi, għad-difetti u għall-valutazzjoni tagħhom. Jekk it-traspożizzjoni u l-implimentazzjoni tad-Direttiva ma jsirux, dan iwassal għal applikazzjoni inkonsistenti tar-regoli madwar l-UE, b'effetti negattivi fuq is-sikurezza fit-toroq. Issa Ċipru għandu xahrejn biex jiġi konformi mad-dritt tal-UE; inkella, il-Kummissjoni tista' tiddeċiedi li tibgħat opinjoni motivata dwar din il-kwistjoni.
Il-Baħħara: il-Kummissjoni titlob lill-IRLANDA tirrispetta r-regoli tal-UE dwar ir-rikonoxximent reċiproku taċ-ċertifikati tal-baħħara
Il-Kummissjoni Ewropea ddeċidiet li tibgħat ittra ta' intimazzjoni lill-Irlanda talli naqset milli tikkonforma mad-dritt tal-UE dwar ir-rikonoxximent reċiproku taċ-ċertifikati tal-baħħara (id-Direttiva 2005/45/KE). Fi Frar 2017, l-awtoritajiet Irlandiżi ħarġu Avviż dwar l-Affarijiet Marittimi li skont, fost l-oħrajn, iċ-ċertifikati maħruġa minn fornituri ta' taħriġ approvati mill-awtorità kompetenti ta' Stati Membri oħra mhumiex aċċettati għat-taħriġ li jsir fl-Irlanda. Issa l-Irlanda għandha xahrejn biex tiġi konformi mad-dritt tal-UE; inkella, il-Kummissjoni tista' tiddeċiedi li tibgħat opinjoni motivata dwar din il-kwistjoni.
Il-Baħħara: il-Kummissjoni tħeġġeġ lill-ITALJA tikkonforma mar-regoli tal-UE dwar il-livell minimu ta' taħriġ tal-baħħara
Il-Kummissjoni ddeċidiet li tibgħat ittra ta' intimazzjoni lill-Italja minħabba n-nuqqas ta' konformità tagħha mar-regoli Ewropej dwar il-livell minimu ta' taħriġ tal-baħħara (id-Direttiva 2008/106/KE, kif emendata). Il-Kummissjoni tħeġġeġ lill-Italja tieħu azzjonijiet korrettivi, b'mod partikulari fir-rigward tal-edukazzjoni u tal-programmi ta' taħriġ marittimi, kif ukoll fir-rigward tad-disinn, ir-reviżjoni u l-approvazzjoni tal-korsijiet; ir-rikonoxximent taċ-ċertifikati; iċ-ċertifikazzjoni u l-approvazzjoni fuq iċ-ċertifikati ta' kompetenza għall-uffiċjali tal-inġinerija fil-livell maniġerjali; u r-rekwiżiti għaċ-ċertifikazzjoni. Issa l-Italja għandha xahrejn biex tiġi konformi mad-dritt tal-UE; inkella, il-Kummissjoni tista' tiddeċiedi li tibgħat opinjoni motivata.
Il-Kummissjoni tħeġġeġ lir-RUMANIJA tittrasponi korrettament il-leġiżlazzjoni tal-UE li tistabbilixxi żona ferrovjarja unika Ewropea
Illum il-Kummissjoni Ewropea ddeċidiet li tibgħat ittra ta' intimazzjoni lir-Rumanija minħabba nuqqasijiet fl-applikazzjoni tar-regoli tal-UE li jistabbilixxu żona ferrovjarja unika Ewropea (Direttiva 2012/34/UE). L-ittra ta' intimazzjoni tikkonċerna servizzi ferrovjarji internazzjonali ġodda tal-passiġġieri, il-ħruġ ta' liċenzji għall-intrapriżi ferrovjarji, informazzjoni dwar il-kundizzjonijiet tal-aċċess u l-imposti għas-servizzi fit-terminals, fl-istazzjonijiet u fil-postijiet fejn jissewwew il-magni tal-ferrovija. Jonqos fil-liġi nazzjonali l-obbligu li jiġi kkonsultat is-settur ferrovjarju dwar ftehimiet kuntrattwali ġodda u l-allinjar ta' ftehimiet eżistenti mar-regoli l-ġodda. Jenħtieġ ukoll li l-liġi nazzjonali tirrikjedi proċedura trasparenti għas-selezzjoni tal-persunal li jieħu d-deċiżjonijiet fil-korp regolatorju ferrovjarju. Issa r-Rumanija għandha xahrejn biex tiġi konformi mad-dritt tal-UE; inkella, il-Kummissjoni tista' tiddeċiedi li tibgħat opinjoni motivata dwar din il-kwistjoni.
(Għal aktar tagħrif: Vanessa Mock – tel.: +32 229 56194, Patrick Mc Cullough – tel.: +32 229 87183)
It-Tassazzjoni: il-Kummissjoni tressaq lill-AWSTRIJA quddiem il-Qorti tal-Ġustizzja minħabba t-trattament rigward il-VAT tad-drittijiet ta' bejgħ mill-ġdid ta' xogħlijiet tal-arti
Il-Kummissjoni Ewropea ddeċidiet li tressaq lill-Awstrija quddiem il-Qorti tal-Ġustizzja tal-UE billi applikat b'mod skorrett it-Taxxa fuq il-Valur Miżjud (VAT) fuq il-ħlasijiet ta' drittijiet lill-artisti għall-bejgħ mill-ġdid ta' xogħlijiet tal-arti. Id-dritt tal-bejgħ mill-ġdid – li jagħti lok għall-hekk imsejha “royalties” – huwa dritt ta' proprjetà mhux assenjabbli u mhux trasferibbli, li minnu jgawdi l-awtur ta' xogħol oriġinal tal-arti grafika jew plastika, għal interess ekonomiku fil-bejgħ suċċessiv tax-xogħol ikkonċernat. Dan id-dritt jippermetti lil artist, skont ċerti kundizzjonijiet, jirċievi perċentwal mill-prezz tal-bejgħ ta' xogħol tal-art meta jinbiegħ. Skont il-liġi tal-Awstrija, il-ħlasijet tad-drittijiet lil artist, jew lil dawk intitolati għad-drittijiet, għall-bejgħ ta' xogħol tal-arti oriġinali, bħalissa huma soġġetti għall-VAT. Dan jikser il-liġi tal-UE li skontha l-VAT hija dovuta biss fuq merkanzija u servizzi “pprovduti għall-konsiderazzjoni”, jiġifieri magħmula bi ħlas (id-Direttiva dwar il-VAT, Direttiva tal-Kunsill 2006/112/KE). F'sentenza preċedenti, il-Qorti tal-Ġustizzja tal-UE ddeċidiet li meta persuna tipprovdi servizzi mingħajr ma tirċievi konsiderazzjoni diretta, ma jkun hemm l-ebda bażi ta' valutazzjoni jew ammont li abbażi tiegħu tista' tiġi applikata l-VAT. Għaldaqstant, fil-fehma tal-Qorti, tali servizzi mhumiex soġġetti għall-VAT (C-16/93 tat-3 ta' Marzu 1994, R. J. Tolsma). Billi l-ħlasijiet tad-drittijiet għall-bejgħ mill-ġdid jitħallsu għall-konsiderazzjoni għall-merkanzija jew servizzi pprovduti mill-artist, ma għandhomx ikunu soġġetti għall-VAT. Il-Kummissjoni Ewropea ddeċidiet li tibgħat opinjoni motivata lill-awtoritajiet Awstrijaċi f'LuljuLulju 2016. Billi l-Awstrija naqset milli ġġib il-leġiżlazzjoni tagħha f'konformità mad-dritt tal-Unjoni, il-Kummissjoni ddeċidiet li tressaq lill-Awstrija quddiem il-Qorti tal-Ġustizzja tal-UE. Għal aktar tagħrif, jekk jogħġbok irreferi għall-verżjoni sħiħa tal-istqarrija għall-istampa.
It-Tassazzjoni: il-Kummissjoni titlob lil-LATVJA tallinja mad-dritt tal-UE r-regoli nazzjonali tat-tassazzjoni rigward il-kontribuzzjoni kapitali lill-kumpaniji fil-forma ta' proprjetà immobbli
Illum il-Kummissjoni ddeċidiet li tibgħat opinjoni motivata lil-Latvja talli kisret ir-regoli tal-UE dwar it-taxxi indiretti fuq il-ġbir tal-kapital (id-Direttiva tal-Kunsill 2008/7/KE). Bħalissa, il-leġiżlazzjoni Latvjana tistabbilixxi limitu massimu għall-ħlasijiet għar-reġistrazzjoni meta s-sjieda ta' proprjetà immobbli mhux residenzjali tiġi ttrasferita bi ftehim ta' xiri jew ta' skambju, jew fi rkant. Madankollu, tali limitu massimu mhuwiex previst meta t-trasferiment tas-sjieda jieħu l-forma ta' kontribuzzjoni kapitali. F'ċerti każijiet, dan iwassal għal trattament sfavorevoli tal-kontribuzzjoni kapitali, li mhuwiex kompatibbli mad-dritt tal-UE. It-talba tal-Kummissjoni qed issir f'forma ta' opinjoni motivata. Fin-nuqqas ta' tweġiba sodisfaċenti fi żmien xahrejn, il-Kummissjoni tista' tressaq lil-Latvja quddiem il-Qorti tal-Ġustizzja tal-UE.
It-Tassazzjoni: il-Kummissjoni titlob lill-BELĠJU jittrasponi regoli ġodda ta' trasparenza għall-iskambju ta' deċiżjonijiet tat-taxxa, u tagħlaq il-każijiet għall-BULGARIJA, ĊIPRU u l-PORTUGALL
Il-Kummissjoni ddeċidiet li tibgħat opinjoni motivata lill-Belġju talli naqas milli jikkomunika t-traspożizzjoni ta' miżuri ġodda dwar l-iskambju awtomatika ta' deċiżjonijiet tat-taxxa fost l-awtoritajiet tat-taxxa tal-UE (id-Direttiva tal-Kunsill (UE) 2015/2376). L-Istati Membri kellhom jittrasponu dawn il-miżuri sal-31 ta' Diċembru 2016. Ir-regoli l-ġodda huma ddisinjati biex jgħinu jrażżnu l-evitar tat-taxxa transfruntiera, l-ippjanar aggressiv tat-taxxa u l-kompetizzjoni tat-taxxa dannuża. It-talba tal-Kummissjoni qed issir f'forma ta' opinjoni motivata. Fin-nuqqas ta' tweġiba sodisfaċenti fi żmien xahrejn, il-Kummissjoni tista' tressaq lill-Belġju quddiem il-Qorti tal-Ġustizzja tal-UE. Sadanittant, il-Kummissjoni laqgħet it-traspożizzjoni tal-istess miżuri mill-Bulgarija, minn Ċipru u mill-Portugall, u llum iddeċidiet li tagħlaq il-każijiet ta' ksur rispettivi.
It-Tassazzjoni: il-Kummissjoni titlob lil ĊIPRU jittrasponi regoli ġodda dwar l-iskambju awtomatiku ta' informazzjoni fil-qasam tat-tassazzjoni pajjiż b'pajjiż, u tagħlaq każijiet għal 6 Stati Membri
Il-Kummissjoni ddeċidiet li tibgħat opinjoni motivata lil Ċipru talli naqas milli jikkomunika t-traspożizzjoni ta' miżuri ġodda dwar l-iskambju awtomatiku obbligatorju ta' informazzjoni fil-qasam tat-tassazzjoni (id-Direttiva tal-Kunsill (UE) 2016/881). L-Istati Membri kellhom jittrasponu dawn il-miżuri sal-4 ta' Ġunju 2017. Ir-regoli l-ġodda huma ddisinjati biex jgħinu jrażżnu l-evitar tat-taxxa transfruntiera, l-ippjanar aggressiv tat-taxxa u l-kompetizzjoni tat-taxxa dannuża. It-talba tal-Kummissjoni qed issir f'forma ta' opinjoni motivata. Fin-nuqqas ta' tweġiba sodisfaċenti fi żmien xahrejn, il-Kummissjoni tista' tressaq lil Ċipru quddiem il-Qorti tal-Ġustizzja tal-UE. Sadanittant, il-Kummissjoni laqgħet it-traspożizzjoni tal-istess miżuri mill-Belġju, mill-Bulgarija, mir-Repubblika Ċeka, mill-Greċja, mill-Portugall u mir-Renju Unit, u llum iddeċidiet li tagħlaq il-każijiet ta' ksur rispettivi.
It-Tassazzjoni: il-Kummissjoni titlob lil FRANZA tallinja mar-regoli tal-UE r-regoli tagħha dwar it-tassazzjoni tal-bonds u d-dispożizzjonijiet tagħha dwar it-tnaqqis possibbli tal-ħlasijiet ta' parteċipazzjoni
Illum il-Kummissjoni ddeċidiet li tibgħat ittra ta' intimazzjoni lil Franza talli llimitat id-dritt li jitnaqqas it-telf tal-kapital biss għall-abbonati għal bonds maħruġa minn entitajiet residenti. Il-Kummissjoni qiegħda tibgħat ukoll ittra ta' intimazzjoni lil Franza minħabba t-trattament sfavorevoli tal-kontribwenti mhux residenti. Skont ir-regoli Franċiżi attwali, il-kontribwenti jistgħu jnaqqsu bis-sħiħ mill-bażi taxxabbali l-kostijiet u l-ispejjeż marbutin mal-parteċipazzjoni, filwaqt li dawn il-kostijiet jistgħu jitnaqqsu biss parzjalment għall-kontribwenti mhux residenti. Dawn il-limitazzjonijiet jiksru d-dritt tal-UE dwar il-libertà tal-istabbiliment (l-Artikolu 49 tat-TFUE), il-moviment liberu tal-kapital (l-Artikolu 63 tat-TFUE), u l-Artikoli 31 u 40 tal-Ftehim dwar iż-Żona Ekonomika Ewropea (ŻEE) li jiggarantixxu d-dritt tal-istabbiliment u l-moviment liberu tal-kapital fl-UE u fiż-ŻEE. Jekk Franza ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Franċiżi.
It-Tassazzjoni: il-Kummissjoni tagħlaq 4 każijiet wara komunikazzjoni mingħand xi Stati Membri dwar it-traspożizzjoni tar-regoli dwar l-iskambju awtomatiku obbligatorju ta' informazzjoni
Il-Kummissjoni Ewropea tilqa' t-traspożizzjoni tar-regoli dwar l-iskambju awtomatiku obbligatorju ta' informazzjoni fil-qafas tat-tassazzjoni (id-Direttiva tal-Kunsill 2014/107/UE) min-naħa ta' Ċipru, il-Kroazja, Malta u s-Slovakkja. Skont dawn ir-regoli, id-dħul finanzjarju, inkluż id-dividendi u l-qligħ kapitali, u l-bilanċi tal-kontijiet, huma soġġetti għall-iskambju awtomatiku ta' informazzjoni fi ħdan l-UE. Illum il-Kummissjoni ddeċiediet li tagħlaq il-proċeduri ta' ksur miftuħa għal dawn l-Istati Membri f'Jannar 2016.